На канферэнцыю сабраліся пераважна гісторыкі і архівісты з Мінска, Гомеля, Гродна, Дзяржынска, якіх прывітала першы намеснік дырэктара Дэпартамента па архівах і справаводству Міністэрства юстыцыі Рэспублікі Беларусь Вольга Бірукова. Можна сказаць і пра завочны ўдзел замежных навукоўцаў: на пленарным пасяджэнні былі агучаны прывітальныя і віншавальныя словы ад Беларускага інстытута навукі і мастацтва (Нью-Ёрк) і Аляксандра Гараніна, дырэктара Украінскага навукова-даследчага інстытута архіўнай справы і дакументазнаўства. Дацэнт БДУ Міхаіл Шумейка разважаў пра месца і ролю архівіста ў сучасным грамадстве і дзяржаве, а дырэктар БДАМЛМ Ганна Запартыка правяла прэзентацыю фондаў БДАМЛМ, апрацаваных у 2014 – 2015 гг.